Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: távközlésről szóló 1992. évi LXXII. törvény 8—13. §-ai szerint köt szerződést az előfizetőkkel.
Paragraph Index: 988

4. A kredit-transzfer indokolttá teszi a hallgatók különböző felsőoktatási intézményekben keletkezett adatainak — korlátozott — összekapcsolását, figyelembe véve ugyanakkor az intézmény- és tárgyválasztás esetleges szenzitivitását, valamint a felsőoktatási intézmények autonómiáját is. Az egyetemi rendszerek összekapcsolásának (és főleg az MKM számára történő adattovábbításnak) kevés kivétellel kapcsolati kódokon célszerű történnie. A kapcsolatok adattartalmát illetően javasolható megoldás, hogy a hallgató (első) alapképzésének intézménye tudomást szerezzen arról, hogy a hallgató más intézményben hol, milyen tárgyat vett fel, a kiegészítő képzést nyújtó intézmények is tudjanak arról, hogy a hallgatónak hol és milyen az alapképzése, azonban a kiegészítő képzést nyújtó intézményeknek már nem indokolt ismerniük egymás hallgatói adatait. Ez nem jelenti azt, hogy az indexet aláíró tanár bármelyik intézményben ne ismerhetné meg a hallgató máshol hallgatott tárgyait és tanulmányi eredményeit, de erről az egyetem — alapos indok és célhozkötöttség nélkül — ne vezessen nyilvántartást. Természetesen egyes sajátos célokhoz (például a minisztérium által közvetlenül nyújtott ösztöndíjak odaítéléséhez) az MKM is kezelhet hallgatói személyes adatokat, ezek köre azonban — a célhozkötöttség figyelembevételével — korlátozott.

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes